感興三首  其二
作者：蘇舜欽
朝代：宋

paragraphs: 在昔帝舜日，光宅闢四門。
所賓無兇邪，德教日益敦。
末世多濫姦，九重嚴大閽。
扞掫主譏察，誰何辨語言。
一關百力士，列立甃石溫。
設官按尺籍，唱號於未昏。
唐末稍懈怠，嘗值外使奔。
京城兇豪兒，奮劍闖帝藩。
狂呼嘯虎豹，便欲傾乾坤。
賴有宰相在，不然神器翻。
我朝講制度，門籍反不存。
近知賤丈夫，突入犯赤軒。
陛官未暇執，呶呶何其諠。
祖宗創業難，慎重在後昆。
勇夫猶重閉，況乃天子尊。
何羅猶宜察，況乃外寇屯。
興語一及此，舌出反自捫。
吾家本寒微，世受朝廷恩。
欲奏鴟鴞詩，當塗誰薦論。